מאיר נחמד

הרב מאיר רחמים נחמד (19 במרץ 1876 – 28 במאי 1943) היה רב, מורה, איש ציבור ופעיל ציוני מחלב שבסוריה, חוקר יהדות סוריה וארם צובא, וממנהיגי ורבני הקהילה היהודית בעיר.

קורות חיים 
נולד ב-19 במרץ 1876 (כ"ג באדר ה'תרל"ו) בחלב שבסוריה לכדום ולרב חיים נחמד. סבו, הרב שלמה נחמד שימש כרבה הראשי של חלב. בצעירותו התחנך ולמד אצל הרב עזרא חמווי, ובסיום לימודיו הוסמך להוראה ונמנה עם רבני העיר.

נישא לשרה סיטון-דבח, וכבר בצעירותו החל לעסוק בפעילות ציבורית ושימש במשך תקופה כמורה בבית הספר של כל ישראל חברים בעיר. בהמשך ייסד יחד עם אליהו יוסף שמאע והרב רפאל שלמה לניאדו את חברת "צדקה ומרפא" שסייעה לחולים ולעניים. במסגרת החברה ייסד יחד עם הנ"ל בית חולים יהודי שסייע לאלפי משפחות, וניהל אותו במשך עשרות שנים. כן שימש כחבר בוועד התרבות של הקהילה, חבר באגודת בני ברית, יו"ר וועד העלייה, סוכן ומנהל קרן קיימת לישראל וקרן היסוד בחלב ובשנות מלחמת העולם הראשונה כחבר בוועד ההגירה.

במסגרת מחקריו, שעסקו בין היתר בהתיישבות הקדומה של יהודים בחלב ובבתי הכנסת העתיקים שבעיר, כתב מאמרים בעיתונים שונים, בהם הארץ, דואר היום ו"העולם". כן שימש כסוכן החרות בחלב, וכתב מאמרים תורניים בהמאסף של הרב בן ציון קואינקה.

שימש מספר פעמים כציר בקונגרס הציוני מטעם יהדות סוריה, סייע רבות לעליות הנוער, ויצא לשם כך לשליחויות לארצות שכנות.

בשנת 1934 (ה'תרצ"ד) עלה לישראל והשתכן בתל אביב.

הלך לעולמו ב-28 במאי 1943 (כ"ג באייר ה'תש"ג) ונקבר בהר הזיתים בירושלים.

חיבוריו 
 כתר ארם צובא - סיכום על כתרי ארם צובא, כולל סקירה על כל הכתבים הנמצאים בחלב, חלב ה'תרצ"ג
חידושים שכתב הודפסו בהמאסף בעריכת הרב בן ציון אברהם קואינקה, שנה א' וב'

קישורים חיצוניים 
 
 מנחם ידיד, ר' מאיר נחמד ז"ל, המשקיף, 6 ביוני 1943
 י.א. לופס, ר' מאיר נחמד זצ"ל, הד המזרח, 8 ביוני 1943
 
 הרב מאיר רחמים נחמד זצ"ל, באתר המרכז העולמי למורשת יהדות ארם צובא
 Meir Rahamim Nehmad, באתר Geni

הערות שוליים

אנשי חינוך יהודים סורים
רבני ארם צובא
פעילים ציונים בסוריה
תל אביב-יפו: אישים
אישים שהשתתפו בוועידות הקונגרס הציוני העולמי
מורים יהודים עד אמצע המאה ה-20

רבנים ארץ-ישראלים
רבנים ספרדיים
רבנים ספרדיים ישראלים
ילידי 1876
נפטרים ב-1943